ทางหลวงหมายเลข 3119 มีนบุรี - ลาดกระบัง ระยะทางประมาณ 11 กิโลเมตร มีปริมาณจราจร (ADT)มากถึง 57,302 คันต่อวัน เปอร์เซ็นต์รถใหญ่ 19.8% (สูงมาก) เป็นทางหลวงขนาด 6 ช่องจราจร (ข้างละ 3 ช่องจราจร) เส้นทางดังกล่าวเป็นที่ตั้งของโรงงาน ย่านชุมชน ศูนย์การค้า ย่านที่พักอาศัย สถานศึกษาหลายแห่ง มีทั้งโรงเรียนอนุบาล ประถม มัธยม มหาวิทยาลัย โรงพยาบาล และตลาดสด 
     ปัญหาคือในช่วงเช้า เวลาประมาณ 06.30 น ถึง 08.00 น และช่วงเย็นเวลา 16.00 น ถึง 19.00 น การจราจรจะติดขัดมาก เนื่องจากมีรถบรรทุกขนาดใหญ่ รถพ่วง รถตู้คอนเทนเนอร์ ออกมาวิ่งเพื่อไป รับ - ส่งสินค้า ซึ่งเป็นเวลาเดียวกับที่ประชาชนส่วนใหญ่ต้องออกเดินทางไปทำงานและไปส่งบุตรหลานที่โรงเรียน ทำให้การจราจรติดขัด รวมทั้งประชาชนเลี่ยงการจราจรที่ติดขัดจะขี่รถจักรยานยนต์ไปส่งบุตรหลานที่โรงเรียน โดยวิ่งคู่ไปกับรถบรรทุกขนาดใหญ่(ตามรูปแนบ) ซึ่งอาจจะเกิดอุบัติเหตุและอันตรายอย่างรุนแรงได้
       ขอให้ผู้ที่เกี่ยวข้องหารือในการบริหารจัดการจราจรโดยขอความร่วมมือกับผู้ประกอบการหยุดวิ่งรถบรรทุก ทุกประเภทในช่วงเวลาดังกล่าว เพื่อลดปัญหาการจราจรติดขัดและป้องกันอุบัติเหตุที่จะเกิดขึ้นกับเด็กนักเรียนต่อไป
     โดยเบื้องต้นจะขอให้ทางสำนักงานเขตลาดกระบังติดป้ายไวนิลประชาสัมพันธ์ ขอความร่วมมือผู้ประกอบการหยุดวิ่งรถในช่วงเวลาดังกล่าว ที่สะพานลอยทุกสะพาน เพื่อให้ผู้ประกอบการและประชาชนรับทราบ ทำให้คุณภาพชีวิตของประชาชน และเด็กนักเรียน ดีขึ้น และมีความปลอดภัยมากยิ่งขึ้น